KANGO-GROTTE TOERISMEROETE

VOORLOPIGE OMGEWINGSNOTAS

Die Kango-grotte, as uitstaande toeriste aantreklikheid, lok ongeveer 300 000 besoekers per jaar. Die grootste persentasie van hierdie mense reis vanaf Oudtshoorn via Schoemanshoek na die Grotte. Dit is dus te verwagte dat van individue en belangegroepe langs die roete munt uit die verbygaande verkeer sou wou slaan. 

Die reisende publiek op die roete is daarop ingestel om die Grotte te ervaar en dan van die ander aantreklikhede van Oudtshoorn soos die volstruisplase. Diegene langs die Oudtshoorn-Kango-grotte korridor wat graag voordeel uit die saak wil trek sal dus iets moet aanbied wat uniek is om van die toeriste te trek. Allerlei planne word dus beraam waarvan plekke soos die krokodilplaas getuig. Gastehuise en bed-en-ontbytplekkies word ook gesien as moontlikhede om die toeriste bron te ontgin.

Die omgewing van die roete bied 'n landelike karakter en voorkoms met gedeeltes wat in 'n goeie natuurlike toestand verkeer. Die Schoemanshoek gebied, waar die pad langs die rivier loop, het weens die topografie goed bewaar gebly. Nader aan die grotte kom veklaarde natuurgebiede voor hetsy provinsiaal of munisipaal. 

Omgewingskwessies langs die roete kan ondervang word deur opnames en strategieë wat op drie bene rus, nl. (a) daardie oorblyfsels van die natuurlike omgewing wat nog langs die roete te vinde is, (b) die mensgemaakte elemente wat aan die landskap 'n landelike en aantreklike voorkoms verleen en (c) die huidige en toekomstige benutting van natuur-hulpbronne soos water en grond. 

Sodra die wydte van die studiegebied bepaal is sal 'n opname van bogenoemde elemente onderneem word, waarskynlik tydens die week van 21 Mei 2001.

